b'\n_START_ARTICLE_\nAdolfas \xc5\xa0le\xc5\xbeevi\xc4\x8dius\n_START_SECTION_\nBiografija\n_START_PARAGRAPH_\n1965\xc2\xa0m. baig\xc4\x97 \xc5\xa0iauli\xc5\xb3 9-\xc4\x85j\xc4\x85 vidurin\xc4\x99 mokykl\xc4\x85. 1965\xe2\x80\x931967\xc2\xa0m. studijavo Kauno politechnikos instituto (KPI) \xc5\xa0iauli\xc5\xb3 vakariniame fakultete. 1965\xe2\x80\x931967\xc2\xa0m. \xc5\xa0iauli\xc5\xb3 televizori\xc5\xb3 gamyklos radijo aparat\xc5\xabros montuotojas. 1967\xe2\x80\x931971\xc2\xa0m. studijavo KPI Mechanikos fakultete, kur \xc4\xafgijo in\xc5\xbeinieriaus mechaniko specialyb\xc4\x99. 1971\xe2\x80\x931972\xc2\xa0m. Kauno maisto pramon\xc4\x97s technikumo (dab. Kauno kolegija) d\xc4\x97stytojas._NEWLINE_1972\xe2\x80\x931977\xc2\xa0m. Kauno pieno kombinato vyresnysis in\xc5\xbeinierius konstruktorius, vyriausiasis mechanikas, vyriausias in\xc5\xbeinierius. 1977\xe2\x80\x931981\xc2\xa0m. LTSR m\xc4\x97sos ir pieno pramon\xc4\x97s ministro pavaduotojas. 1980\xe2\x80\x931982\xc2\xa0m. S\xc4\x85junginio neakivaizdinio ekonomikos ir finans\xc5\xb3 instituto aspirantas. 1982\xc2\xa0m. para\xc5\xa1\xc4\x97 ir apgyn\xc4\x97 ekonomikos moksl\xc5\xb3 kandidato disertacij\xc4\x85, docentas. _NEWLINE_1981\xe2\x80\x931983\xc2\xa0m. Liaudies \xc5\xabkio akademijos prie TSRS Ministr\xc5\xb3 Tarybos klausytojas (neakivaizdiniu b\xc5\xabdu mok\xc4\x97si S\xc4\x85junginiame ekonomikos ir finans\xc5\xb3 institute). 1983\xe2\x80\x931989\xc2\xa0m. LKP CK agropramoninio komplekso skyriaus ved\xc4\x97jo pavaduotojas. 1989\xe2\x80\x931990\xc2\xa0m. Lietuvos pieno pramon\xc4\x97s gamybinio susivienijimo \xe2\x80\x9ePieno centras\xe2\x80\x9c pirmininkas. 1990\xe2\x80\x931991\xc2\xa0m. LR \xc5\xbeem\xc4\x97s \xc5\xabkio ministro pirmasis pavaduotojas. 1991\xe2\x80\x931993\xc2\xa0m. Lietuvos-Norvegijos bendros \xc4\xafmon\xc4\x97s C.-Olsen-Baltic prezidentas.  Po Lietuvos komunist\xc5\xb3 partijos atsiskyrimo nuo SSKP ir pavadinimo pakeitimo tapo Lietuvos demokratin\xc4\x97s darbo partijos (LDDP) nariu.\n_START_SECTION_\nMinistras pirmininkas\n_START_PARAGRAPH_\n1993\xc2\xa0m. kovo 10 d. ministro pirmininko poste pakeit\xc4\x97 Bronislov\xc4\x85 Lub\xc4\xaf.  Savo vadovavimo vyriausybei laikotarpiu t\xc4\x99s\xc4\x97 po nepriklausomyb\xc4\x97s paskelbimo prad\xc4\x97tas reformas su didesne orientacija \xc4\xaf socialin\xc4\x99 sfer\xc4\x85; steng\xc4\x97si palaikyti gerus santykius tiek su Vakarais, tiek su Rusija. _NEWLINE_Buvo priverstas atsistatydinti po to, kai 1995\xc2\xa0m. gruod\xc5\xbeio 19 d. Lietuvos banko valdyba paskelb\xc4\x97 apie Lietuvos akcinio inovacinio banko veiklos sustabdym\xc4\x85. Po keli\xc5\xb3 savai\xc4\x8di\xc5\xb3 paai\xc5\xa1k\xc4\x97jo, kad likus dienai iki bankroto A. \xc5\xa0le\xc5\xbeevi\xc4\x8dius atsi\xc4\x97m\xc4\x97 terminuot\xc4\x85 ind\xc4\x97l\xc4\xaf i\xc5\xa1 \xc5\xa1io banko, t. y. gal\xc4\x97jo pasinaudoti tarnybine pad\xc4\x97timi. 1996\xc2\xa0m. sausio 4 d. LDDP prezidiumas poelg\xc4\xaf \xc4\xafvertino kaip \xe2\x80\x9emoralin\xc4\x99 ir politin\xc4\x99 klaid\xc4\x85\xe2\x80\x9c, bet atsistatydinimui nepritar\xc4\x97. Sausio 6 d. d\xc4\x97l premjero elgesio i\xc5\xa1 vyriausyb\xc4\x97s pasitrauk\xc4\x97 Povilas Gylys ir Linas Linkevi\xc4\x8dius. Prezidentas Algirdas Brazauskas pareikalavo, kad premjeras atsistatydint\xc5\xb3, ta\xc4\x8diau A. \xc5\xa0le\xc5\xbeevi\xc4\x8dius nesutiko. Tuomet valstyb\xc4\x97s vadovas savo dekretu pasi\xc5\xabl\xc4\x97 Seimui atleisti ministr\xc4\x85 pirminink\xc4\x85. Seimo dauguma tam pritar\xc4\x97. Vasario 8 d. premjeras atleistas i\xc5\xa1 pareig\xc5\xb3. _NEWLINE_1996\xc2\xa0m. sausio 24 d. generalin\xc4\x97 prokurat\xc5\xabra i\xc5\xa1k\xc4\x97l\xc4\x97 baud\xc5\xbeiam\xc4\x85j\xc4\x85 byl\xc4\x85 d\xc4\x97l piktnaud\xc5\xbeiavimo tarnyba d\xc4\x97l neteis\xc4\x97tai priskai\xc4\x8diuot\xc5\xb3, i\xc5\xa1mok\xc4\x97t\xc5\xb3 ir gaut\xc5\xb3 padidint\xc5\xb3 pal\xc5\xabkan\xc5\xb3 pagal A. \xc5\xa0le\xc5\xbeevi\xc4\x8diaus terminuot\xc5\xb3 ind\xc4\x97li\xc5\xb3 sutartis. Byla u\xc5\xbetruko kelet\xc4\x85 met\xc5\xb3._NEWLINE_Pasitrauk\xc4\x99s i\xc5\xa1 politikos u\xc5\xbesi\xc4\x97m\xc4\x97 verslo konsultavimu, technologij\xc5\xb3 prekyba, kelerius metus dirbo Rusijoje. Tarptautini\xc5\xb3 verslo ry\xc5\xa1i\xc5\xb3 bendrov\xc4\x97s \xe2\x80\x9eTVRG\xe2\x80\x9c vadovas. Nepartinis. UAB \xe2\x80\x9eAlfabioetanolis\xe2\x80\x9c generalinis direktorius. Vilniaus Rotary klubo narys. Kelm\xc4\x97s rajono garb\xc4\x97s pilietis.'